Marina Almășan, gazda spectacolului ”Gala Nemuritorii”, a avut parte de o surpriză de proporții din partea invitatului ei, Fuego, la acest eveniment de succes. Artistul a urcat pe scenă și a interpretat cu emoție ”Lângă inimă îmi stai”, piesă pe care fostul ei soț, Victor Socaciu, i-o dăruise în timpul poveștii lor de dragoste. De altfel, a și fost proiectată pe scena Teatrului ”Constantin Tănase” din București o imensă fotografie cu ei îmbrățișați și fericiți. Momentul de suflet va fi difuzat și de TVR 2, în cadrul emisiunii ”Rivalii”, într-o ediție viitoare.
“Îți voi face o surpriză!”, a avertizat-o Fuego, pe buna lui prietenă, Marina Almășan, care l-a invitat, zilele trecute, în spectacolul de la Teatrul ”Constantin Tănase” din București. Artistul a urcat pe scenă și a început să interpreteze piesa ”Lângă inimă îmi stai”, melodia pe care Victor Socaciu i-o dăruise Marinei, pe vremea când erau îndrăgostiți. Ea a reascultat, cu emoție, versurile de dragoste, de undeva, dintr-un colț al scenei, unde cei prezenți i-au surprins pe furiș lacrimile. Cei din sală au putut vedea, pe ecranele din scenă, și o fotografie cu Marina și cu Victor din albumul cu amintiri.
Citiți și:
Contactată de reporterul Playtech Știri, Marina Almășan, prezentatoarea emisiunii ”Rivalii” de la TVR 2, ne-a vorbit despre această surpriză muzicală oferită de Fuego, cu care artistul i-a răvășit sufletul și amintirile:
”De când l-am invitat să cânte în spectacol, Paul Surugiu Fuego m-a tot amenințat că îmi va face o surpriză. Eram convinsă că e vorba de potpuriul cu piesele lui Dan Spătaru. Pe scenă însă s-a dovedit că surpriza era cu totul alta și, deși anii de televiziune m-au învățat să-mi gestionez emoțiile, iată că, de data asta…am sucombat!”.
Citiți și:
Vedeta TVR 2 Marina Almășan a dat timpul înapoi și și-a amintit și despre colaborarea cu Victor Socaciu, la celebra emisiune de divertisment ”Ceaiul de la ora 5”, care, de altfel, i-a și adus celebritatea:
”M-au năpădit amintirile și, deși vocea care cânta era alta decât cea cu care eram obișnuită, cântecul mi-a readus în memorie fix ziua în care Victor mi-a cântat prima oară, la chitară, “Lângă inimă îmi stai”, spunându-mi că a scris acest cântec pentru mine. A rămas cântecul meu preferat, iar ardeleanul meu drag, Fuego, mi-a devenit și mai drag pentru acest gest atât de frumos și atât de neașteptat. Și iată cum, după peste 3 decenii de la prima apariție a lui Victor Socaciu în “Ceaiul de la ora 5”, el a fost iarăși prezent într-un program realizat de mine. Singura diferență este că atunci debordam de veselie, iar acum…am lăcrimat, în culise”, ne-a mai declarat Marina Almășan, exclusiv pentru Playtech Știri.
Solistul de muzică folk Victor Socaciu, fostul soț al Marinei Almășan, a încetat din viață pe 27 decembrie 2021, la vârsta de 68 de ani.